
DĖL LAIKINOJO NEDARBINGUMO

Praktikoje neretai susiduriama su atvejais, kai asmenys laikinai nedarbingais tampa tuo metu, kai jų atžvilgiu pradedamos ar vyksta kokios nors teisinės procedūros, pavyzdžiui: iškeliama ar nagrinėjama civilinė, baudžiamoji ar administracinių teisės pažeidimų byla, asmuo atleidžiamas iš darbo ir kt.
Kadangi asmeniui tapus laikinai nedarbingu, tam tikrų šiam asmeniui nepalankių teisinių veiksmų nebeįmanoma atlikti arba jų atlikimas labai pasunkėja, visuomet kyla abejonių, kad šis asmuo savo ligą tik simuliuoja, t.y. ar nedarbingumas buvo nustatytas pagrįstai.

Esant tokiai situacijai, piktnaudžiaujama procesinėmis teisėmis, nepagrįstai varžomos kitų proceso dalyvių teisės, vilkinamos bylos, trukdoma įgyvendinti teisingumą, o užsitęsęs bylų nagrinėjimas didina su tuo susijusias procesų dalyvių ar valstybės išlaidas. 

Iš viešoje erdvėje esančios informacijos matyti, kad tokie atvejai nėra reti ir valstybiniame sektoriuje, pavyzdžiui, kai aukštas pareigas užimantys asmenys staiga „suserga“, vos tik jais pradeda domėtis teisėsaugos institucijos.

Nors paminėtais atvejais ligą simuliuojantys asmenys daugiausia siekia išvengti tam tikrų teisinių procedūrų, o ne pasinaudoti socialinėmis išmokomis, tačiau socialinėms išmokoms skirtos valstybės lėšos bet kokiu atveju panaudojamos neteisingai.

Pagal Valstybinio socialinio draudimo fondo valdybos (toliau – Sodra) pateiktą informaciją matyti, kad įtartini laikinojo nedarbingumo atvejai yra tiriami esant netiesioginiams įrodymams, kad asmuo neserga (pavyzdžiui, kai nedarbingas asmuo išvykstą į užsienį ar laiko valstybinius egzaminus).

Kriterijų, pagal kuriuos Sodra turėtų atrinkti tirtinus nedarbingumo atvejus, teisės aktai nereglamentuoja. Suprantama, jog išsamaus baigtinio tokių kriterijų sąrašo nustatyti neįmanoma ir netikslinga. Tačiau tipiškus ligos simuliavimo (nedarbingumo patikrinimo) atvejus reglamentuoti būtų naudinga, nes padidėtų tokių atvejų išaiškinimo tikimybė, būtų aiškiai įtvirtinta įvairių subjektų teisė dėl tokių atvejų kreiptis į Sodrą, be to būtų prevencinis poveikis, nes ligą simuliuojantys asmenys žinotų, kad gali būti patikrinti.
Vadovaudamasi LR Seimo statuto 9 str., siūlau įvertinti, ar nebūtų tikslinga išsamiau reglamentuoti Sodros atliekamus laikinojo nedarbingumo patikrinimus, numatant patikrinimų atrankos atvejus bei subjektus, turinčius teisę kreiptis į Sodrą ir inicijuoti tokius patikrinimus.

Pateikiu keletą, mano nuomone, galimų teisinio reguliavimo nuostatų:

1. Tipiški ligos simuliavimo (laikinojo nedarbingumo patikrinimo) atvejai galėtų būti, kai asmuo pripažįstamas nedarbingu:

1) atliekant jo atžvilgiu ikiteisminį tyrimą; nagrinėjant baudžiamąją bylą, kurioje jis yra kaltinamuoju (bet kurios instancijos teisme); vykdant jo atžvilgiu bausmę ar baudžiamojo poveikio priemonę; 7 dienos iki bet kurio iš šių įvykių;

2) surašius jo atžvilgiu administracinio teisės pažeidimo protokolą; nagrinėjant administracinių teisės pažeidimų bylą, kurioje jis yra administracinėn atsakomybėn traukiamas asmuo ar tokio asmens atstovas (įskaitant nagrinėjimą bet kurios instancijos teisme); vykdant jo atžvilgiu nutarimą skirti administracinę nuobaudą; 7 dienos iki bet kurio iš šių įvykių;

3) nagrinėjant civilinę bylą, kurioje jis yra proceso dalyviu (bet kurios instancijos teisme); atliekant jo atžvilgiu vykdymo veiksmus; 7 dienos iki bet kurio iš šių įvykių;
4) skyrus jo atžvilgiu drausminę ar tarnybinę nuobaudą; pateikus jam įspėjimą apie darbo sutarties pasibaigimą ar atleidimą iš pareigų; 7 dienos iki bet kurio iš šių įvykių.

Šį sąrašą taip pat galima būtų papildyti ir kitais, Sodros jau žinomais atvejais, pavyzdžiui, kai asmuo tampa nedarbingu valstybinių egzaminų metu ir kt. 

2. Aukščiau paminėtais atvejais Sodra patikrinimą organizuotų esant atitinkamam pranešimui, kurį pateikti teisę turėtų šie subjektai:

1) atitinkama teisėsaugos institucija arba teismas (1 papunkčio numatytais atvejais);

2) atitinkama administracinė institucija arba teismas (2 papunkčio numatytais atvejais);

3) bet kuris civilinio proceso dalyvis, teismas arba antstolis (3 papunkčio numatytais atvejais);

4) darbdavys (4 papunkčio numatytais atvejais). 

Pažymėtina, jog išvardinti subjektai yra suinteresuoti atitinkamomis teisinėmis procedūromis (pvz. greitesniu bylos nagrinėjimu). Todėl aiškiai įtvirtinus šių subjektų teisę kreiptis į Sodrą, yra didelė tikimybė, kad apie galimus ligos simuliavimo atvejus Sodrai būtų pranešta.

Kaip buvo minėta, tipinių ligos simuliavimo (laikinojo nedarbingumo patikrinimo) atvejų sąrašas bei subjektų, galinčių pranešti apie tokius atvejus, sąrašas neturėtų būti baigtinis. Tokiu būdu nebūtų apribojamos Sodros galimybės gauti informaciją ir iš kitų subjektų kitais įtartinais atvejais. 

LR Seimo narė 

